**SKABELON TIL SAMTYKKEERKLÆRING**

1. Vejledning til udfyldelse og brug af skabelonen

Nærværende samtykkeerklæring udgør en skabelon til et samtykke til behandling af personoplysninger i overensstemmelse med behandlingsreglerne i persondataforordningen. Samtykkeerklæringen indeholder *ikke* et samtykke til brug for direkte markedsføring.

Skabelonen skal altid tilpasses de konkrete forhold, eftersom et gyldigt samtykke både skal være konkret og informeret, jf. beskrivelsen i afsnit 1.1 nedenfor.

Alle de firkantede parenteser markeret med gult skal udfyldes med de konkrete forhold, og medlemmet skal tage stilling til, om formatet passer til den pågældende situation. Skabelonen kan således ikke uden videre anvendes i alle situationer.

I skal være opmærksomme på, at samtykke ikke altid er den mest velegnede lovhjemmel til behandling af personoplysninger – måske er andre lovhjemler bedre egnede fra såvel jeres som fra den registreredes synsvinkel.

Formkrav

Nedenfor finder I persondataforordningens definition af et samtykke. Et samtykke skal altid være i overensstemmelse med denne definition:

"*Enhver, frivillig, specifik, informeret og utvetydig viljestilkendegivelse, hvorved den registrerede ved erklæring eller klar bekræftelse indvilliger i, at personoplysninger, der vedrører den pågældende, gøres til genstand for behandling.*"

En anmodning om samtykke skal endvidere forelægges på en måde, som klart kan skelnes fra eventuelle andre forhold, i en letforståelig og lettilgængelig form og i et klart og enkelt sprog.

Den registreredes samtykke skal indhentes, inden I påbegynder behandling af de oplysninger, som samtykket vedrører, og den registrerede skal forinden afgivelse af samtykke informeres om, at samtykket til enhver tid kan tilbagekaldes.

Oplysningsforpligtelsen

Som det fremgår af skabelonen, får medlemmet samtykke til at *behandle* personoplysninger. Skal medlemmet også indhente samtykke til at *videregive* personoplysninger til en

tredjepart (fra en dataansvarlig til en anden dataansvarlig) kræver det en tilretning af samtykketeksten.

I tilknytning til kravene til et samtykke skal I være opmærksomme på informationskravet i art. 13 i persondataforordningen, som betyder, at den registrerede altid skal informeres om den behandling, der foretages af dennes personoplysninger. Samtykket indeholder ikke de informationer, som den registrerede skal have efter art. 13. Alt efter omstændighederne er det vores anbefaling, at I henviser til et dokument eller link, hvor de informationer, der skal gives efter art. 13 fremgår.

Ulige forhold mellem parterne

Der forekommer typisk et ulige forhold i et ansættelsesforhold mellem en arbejdsgiver og en arbejdstager. I bør derfor altid være opmærksomme på, om en medarbejder reelt meddeler et frivilligt samtykke, eller om samtykket er afgivet med frygt for negative konsekvenser for ansættelsesforholdet. I den forbindelse bør I vurdere, om medarbejderens samtykke er nødvendigt, eller om I kan anvende en anden behandlingshjemmel.

**SAMTYKKEERKLÆRING**

"Ved at underskrive denne erklæring giver jeg mit samtykke til, at [medlemmet] kan behandle [*indsæt personoplysninger, der gives samtykke til at behandle*] på [*indsæt de medier, som personoplysningerne kan behandles på*].

Personoplysningerne indsamles og behandles med det formål at [*indsæt formålet med behandlingen*].

Jeg er informeret om, at jeg til enhver tid har mulighed for, skriftligt, at trække dette samtykke tilbage "

Nedenfor følger nogle eksempler på, hvordan de firkantede parenteser kan udfyldes:

**Samtykke til brug af medarbejders foto på hjemmesiden:**

"Ved at underskrive denne erklæring giver jeg mit samtykke til, at [medlemmet] kan behandle mit profilbillede på [medlemmet]'s hjemmeside [www.hjemmeside].

Personoplysningerne indsamles og behandles med det formål, at [medlemmets] kunder og samarbejdspartnere kan identificere og kontakte mig som led i mit arbejde for [medlemmet].

Jeg er informeret om, at jeg til enhver tid har mulighed for, skriftligt, at trække dette samtykke tilbage."